Христо Смирненски
Нощна идилия (Аз съм тука, пред вратата…)

chitanka.info

— Аз съм тука, пред вратата,

моя дивна Лорелай,

мое слънце, моя радост,

бял трендафил цъфнал в май.

Аз сърце си тебе нося,

моя малка Лорелай,

теб, девойко свилокоса,

любовта си нося, знай!

Ти немееш. Равни двори

глъхнат в странна пустота!

Я излез ти на прозори

и пръсни, пръсни скръбта.

— Хей, хъшлако, недей тропа,

че ще видиш Лорелай,

неодяланата сопа

по гърба щом поиграй!…

Но разбира ли хъшлака —

вътре виното кипи,

а бащата зад вратата

шум не може да търпи.

И стана тогава бърже

пак театро във нощта

и от улицата тъмна

те очистиха калта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.